ET Euroopa Liidu Teataja C 82/17

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2015/C 82/10)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„FESOLS DE SANTA PAU”

ELi nr: ES-PDO-0005-01226-14.5.2014

KPN ( X ) KGT ( )

1. Nimetus

„Fesols de Santa Pau”

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Kaitstud päritolunimetusega „Fesols de Santa Pau” on hõlmatud hariliku aedoa (Phaseolus vulgaris L.) traditsiooniliste sortide „Tavella Brisa”, „Setsetmanera” ja „Gra Petit” kuivatatud, keedetud ja konserveeritud seemned.

Kõnealuse KPNiga hõlmatud oad kuuluvad kaubanduslikku kategooriasse Ekstra ning nende omadused on järgmised:

3.2.1. Kuivatatud kuumtöötlemata oad

3.2.1.1. Välised omadused

Nimetatud kolme traditsioonilist sorti seemned, mis kuuluvad rahvusvahelisse kaubaklassi Navy, on valged, ümarad, 100 seemne kaal on 18–30 g ja seemne niiskusesisaldus on 12 %.

3.2.1.2. Keemilised omadused

— Valgusisaldus: suur valgusisaldus, 25 % või rohkem

— Niiskusesisaldus: alla 15 % massist

3.2.2. Keedetud oad nii koduseks tarbimises kui ka töötlemisettevõtetes kasutamiseks

3.2.2.1. Organoleptilised omadused

— Sile ja vähetuntav kest (2–4 skaalal 0–10)

— Vähe- või keskmiselt jahune (3–4 skaalal 0–10)

— Mahe oamaitse (4 skaalal 0–10), ilma kõrvalmaitseta (0–1 skaalal 0–10)

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

KPNiga „Fesols de Santa Pau” on hõlmatud kuivatatud, keedetud ja konserveeritud oad. Toodet valmistatakse üksnes KPNiga ette nähtud omadustega ubadest, veest ja soolast. Mis tahes muude lisa- või säilitusainete kasutamine on keelatud.

3.4. Täpsustage tootmise erietapid, mis peavad toimuma määratletud geograafilises piirkonnas

KPNiga „Fesols de Santa Pau” aedubasid tuleb kasvatada punktis 4 määratletud geograafilises piirkonnas, kuna traditsioonilise geneetilise koostise, vulkaanilise pinnase, kasvuperioodi ja tootmismeetodite koosmõju annab lõpptootele selle eriomadused. Eelkõige peavad määratletud piirkonnas toimuma järgmised etapid.

— Kasvatamine: see toimub üksnes punktis 4 määratletud geograafilisse piirkonda kuuluvate omavalitsusüksuste vulkaanilises pinnases.

— Taimede kuivatamine

— Kaunade lüdimine ja seemnete puhastamine

— Töötlemine insektitsiidiga (külmutamine)

— Toote töötlemine

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kuivatatud ubade pakendamiseks on lubatud kasutada mis tahes õhku läbilaskvast materjalist pakendeid, mis mahutavad kuni 25 kg.

3.6. Sellise toote märgistamise erieeskirjad, millele registreeritud nimetus viitab

Pakenditele on kohustuslik selgesti trükkida kaitstud päritolunimetus „Fesols de Santa Pau”, KPNi logo ja ELi logo ning muu kehtivate õigusaktidega nõutav teave.

Toote logo (värviline ja must-valge variant):

4. Geograafilise piirkonna täpne määratlus

KPNiga „Fesols de Santa Pau” hõlmatud ubade geograafiline tootmis- ja töötlemispiirkond vastab järgmistele omavalitsusüksustele: Santa Pau (peamine tootmiskeskus), Castellfollit de la Roca, Les Planes d’Hostoles, Les Preses, Olot, Sant Feliu de Pallerols ja Sant Joan les Fonts (mis kuuluvad kõik Kirde-Hispaanias Kataloonia autonoomses piirkonnas asuvasse Garrotxa piirkonda).

5. Seos geograafilise piirkonnaga

Aedube (fesols) hakati Santa Pau vulkaanilises piirkonnas kasvatama 18. sajandil. Sellest ajast peale on põllumajandustootjad kujundanud sorte, valides esialgu genotüüpe, mis sobivad segaviljeluseks (koos maisiga), ning hiljem alates 20. sajandi 70ndatest genotüüpe, mis sobivad tõhusaks monokultuurina viljeluseks. Selle tulemusena saadi KPNiga „Fesols de Santa Pau” ubade kasvatamiseks lubatud traditsioonilised oasordid „Tavella Brisa”, „Setsetmanera” ja „Gra Petit”, mis on kohastunud kohalike tingimustega ja millel on tuntud kvaliteet.

KPNiga hõlmatud ube iseloomustab suur valgusisaldus, peaaegu olematu kest, vähene jahusus ja mahe maitse. Nimetatud omadused tulenevad nii geograafilise kasvatuspiirkonna mullastiku- ja kliimatingimustest kui ka kasutatavatest traditsioonilistest sortidest.

KPNi geograafilise piirkonna kliima on vahemereline, kuid sellel on ka mandrilisele kliimale iseloomulikke jooni. Keskmine aastane sademete hulk on ligikaudu 1 000 l/m2, sademed jaotuvad ebaühtlaselt, peamiselt sajab kevadel ja sügisel, kuid ka suvine sademete hulk on piisav, et kasvatada aedube niisutamata. Juuli ja augusti esimese poole maksimumtemperatuur võib tõusta kuni 35 °C, kuid alates augusti teisest poolest ja septembris langeb maksimumtemperatuur alla 27 °C (mahe temperatuur).

Garrotxa piirkonnas on esinenud kohatist vulkaanilist tegevust juba 350 000 aastat, kusjuures viimane vulkaanipurse toimus 11 000 aastat tagasi. Kaitstava piirkonna vulkaanilised kivimid moodustuvad peamiselt basaldist, mida iseloomustab vähene happesus, st madal SiO2-sisaldus (SiO2 vahemikus 52 ja 45 %). Pinnases toimuvad protsessid on muutnud basaldi eriti viljakaks maaks, mida iseloomustab:

— suhteliselt kõrge orgaanilise aine sisaldus (harilikult vahemikus 2,5–5,0 g/100 g);

— pH kergelt happeline või neutraalne, harilikult vahemikus 6,0–7,5;

— kaltsiumkarbonaadi puudumine ja sellest tulenev madal kaltsiumisisaldus;

— suur katioonide neelamismahutavus (harilikult üle 25 cmol+/kg);

— suur veesidumisvõime.

Nimetatud pinnaseomadused mõjutavad otseselt saadud toote omadusi, kuna suur katioonide neelamismahutavus soodustab suure valgusisalduse ja vähese jahususe teket, samas kui vähene kaltsiumisisaldus ja kergelt happeline või neutraalne pH loovad vähetuntava kesta. Need kaks tegurit võimenduvad oaseemnete valmides mahedal õhutemperatuuril, mis muutub valdavaks alates augusti keskpaigast. Küpsemisaegne mõõdukas temperatuur soodustab maheda maitse kujunemist.

Piirkonna ebaühtlane kliima, eelkõige seoses sademete hulga ja õhutemperatuuriga, võimaldab ainult kohaliku kogemusega põllumeestel valida õige külvamishetk ja sobiv sort (küpsemine peab toimuma alates augusti keskpaigast mõõdukal õhutemperatuuril). Tavaliselt kombineerivad põllumehed eri põldudel kõiki kolme lubatud sorti (mis erinevad üksteisest kasvutüübi, kasvutsükli pikkuse ja keskkonnamuutuste taluvuse poolest), et tagada minimaalne toodang kasvuperioodi ilmastikutingimustest sõltumata. Põllumeeste kohalik kogemus on vajalik selleks, et õnnestuks kuivatada seemneid sügisel niiskes keskkonnas ja saavutada seega toote organoleptiliste omaduste väljendumine parimal viisil.

Ube „Fesols de Santa Pau” on kasutatud paljudes traditsioonilistes ja uuenduslikes toitudes ja see moodustab keskse osa selle vulkaanilise piirkonna toidukultuurist (Cuina volcánica). Tootega on seotud mitmesugused üritused, nagu alates 1991. aastast jaanuari keskpaigas tähistatav „Feria del Fesol de Santa Pau” (Fesol de Santa Pau pidustused), mis on teinud piirkonnast gastronoomia- ja traditsioonilise kultuuriga seotud reiside sihtkoha.

Viide tootespetsifikaadi avaldamisele

(Kehtiva määruse artikli 6 lõike 1 teine lõik)

Tootespetsifikaadi terviktekstiga saab tutvuda järgmisel veebilehel:

http://www.gencat.cat/alimentacio/pliego-fesols-santa-pau

(1) ELT L 343, 14.12.2012, lk 1.